Rådets beslutning

af 30. september 2002

om vedtagelse af et særprogram for forskning og uddannelse, som gennemføres af Det Fælles Forskningscenter ved hjælp af direkte aktioner for Det Europæiske Atomenergifællesskab (2002-2006)

(2002/838/Euratom)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Atomenergifællesskab, særlig artikel 7, første afsnit,

under henvisning til forslag fra Kommissionen(1),

under henvisning til udtalelse fra Europa-Parlamentet(2),

under henvisning til udtalelse fra Det Økonomiske og Sociale Udvalg(3), og

ud fra følgende betragtninger:

(1) Ved afgørelse 2002/668/Euratom(4) vedtog Rådet Det Europæiske Atomfællesskabs sjette rammeprogram for forskning og uddannelse på det nukleare område, som også bidrager til realiseringen af det europæiske forskningsrum (2002-2006) (i det følgende benævnt "rammeprogrammet"), som skal gennemføres ved hjælp af forsknings- og uddannelsesprogrammer, der udarbejdes i henhold til traktatens artikel 7, hvori angives de nærmere bestemmelser for deres gennemførelse, deres varighed og de midler, der skønnes nødvendige.

(2) De deltagelsesregler for virksomheder, forskningscentre og universiteter og regler for formidling af forskningsresultater, gældende for rammeprogrammet, bør gælde for dette program.

(3) Ved gennemførelsen af dette program bør der lægges vægt på at fremme forskernes mobilitet og uddannelse samt innovationen i Fællesskabet.

(4) Med henblik på gennemførelsen af rammeprogrammet kan det være hensigtsmæssigt at deltage i internationale samarbejdsaktiviteter, særlig på grundlag af traktatens kapitel X, med tredjelande og internationale organisationer. I den forbindelse vil Det Fælles Forskningscenter (FFC) søge at repræsentere alle Fællesskabets og dets medlemsstaters interesser og gøre den bedst mulige brug af de net, det driver.

(5) Ved gennemførelsen af programmet bør der rettes særlig opmærksomhed mod kandidatlandene. FFC tilrettelægger de relevante uddannelsesaktiviteter inden for nuklear sikkerhed og sikkerhedskontrol, herunder foranstaltninger til at kontrollere ulovlig handel med nukleare materialer.

(6) FFC deltager i europæiske net om nuklear reaktorsikkerhed, der har til formål at forbedre såvel sikkerhedspraksis som -metoder og således vil bidrage til en lignende proces i kandidatlandene.

(7) De forskningsaktiviteter, der gennemføres under dette program, bør overholde grundlæggende etiske principper, bl.a. dem, der afspejles i artikel 6 i traktaten om Den Europæiske Union og i Den Europæiske Unions charter om grundlæggende rettigheder, samt tage hensyn til, hvor acceptable disse aktiviteter er for befolkningen.

(8) I forlængelse af Kommissionens meddelelse "Kvinder og videnskab" samt Rådets resolution af 20. maj 1999(5) og 26. juni 2001(6) og Europa-Parlamentets beslutning af 3. februar 2000(7) om samme emne iværksættes en handlingsplan med det formål at give plads til, at kvinderne kan spille en større rolle inden for videnskab og forskning i Europa, hvilket skulle sikre lige muligheder for begge køn.

(9) Programmet bør gennemføres på en fleksibel, effektiv og gennemsigtig måde, så der tages hensyn til relevante behov hos FFC's brugere og Fællesskabets politikker samt til målsætningen om at beskytte Fællesskabets finansielle interesser. Forskningsindsatsen under dette program bør i givet fald tilpasses til disse behov og til den videnskabelige og teknologiske udvikling.

(10) FFC vil fortsat opfylde kravene i fællesskabspolitikkerne, således som de kommer til udtryk hos brugerne; det vil for at sikre dette opretholde en passende balance med de forskningsaktiviteter, der er nødvendige for at opnå videnskabelig topkvalitet.

(11) Forsknings- og uddannelsesaktiviteter, som udføres ved hjælp af direkte aktioner, bør overdrages til FFC, særlig de opgaver, som traktaten pålægger Kommissionen. Kommissionen bør iværksætte de opgaver, der påhviler den inden for nuklear fission, og udnytte FFC's tekniske ekspertise.

(12) FFC bør være aktivt inden for innovation og teknologioverførsel.

(13) Under gennemførelsen af programmet bør Kommissionen høre FFC's styrelsesråd i overensstemmelse med de relevante bestemmelser i Kommissionens afgørelse 96/282/Euratom af 10. april 1996 om reorganisering af Det Fælles Forskningscenter(8).

(14) Kommissionen bør i rette tid sørge for, at der foretages en uafhængig evaluering af aktiviteterne på programområderne. En sådan evaluering bør foretages i åbenhed over for alle relevante aktører.

(15) Det Videnskabelige og Tekniske Udvalg har været hørt om særprogrammets videnskabelige og teknologiske indhold.

(16) Styrelsesrådet for FFC har været hørt om særprogrammets videnskabelige og teknologiske indhold -

VEDTAGET FØLGENDE BESLUTNING:

Artikel 1

1. I overensstemmelse med afgørelse 2002/668/Euratom om rammeprogrammet 2002-2006 (i det følgende benævnt "rammeprogrammet") vedtages der et særprogram, der omhandler direkte aktioner vedrørende forskning og uddannelse, som skal gennemføres af FFC (i det følgende benævnt "særprogrammet") for perioden fra den 30. september 2002 til den 31. december 2006.

2. Særprogrammets mål og videnskabelige og teknologiske prioriteringer er anført i bilag I.

Artikel 2

I overensstemmelse med bilag II til afgørelse 2002/668/Euratom om rammeprogrammet skønnes bevillingsbehovet til gennemførelse af særprogrammet at være 290 millioner EUR. Bilag II til denne beslutning indeholder en vejledende fordeling af beløbet.

Artikel 3

1. Kommissionen er ansvarlig for gennemførelsen af særprogrammet.

2. De særlige bestemmelser for særprogrammets gennemførelse er fastsat i bilag III.

Artikel 4

1. Kommissionen udarbejder et arbejdsprogram til gennemførelse af særprogrammet; det skal stilles til rådighed for alle berørte parter og indeholde en mere detaljeret beskrivelse af mål og prioriteringer, tidsplan for gennemførelsen og gennemførelsesordninger.

2. I arbejdsprogrammet tages der hensyn til relevante forskningstiltag, som medlemsstaterne og de associerede lande samt europæiske og internationale organisationer gennemfører. Det ajourføres i givet fald.

Artikel 5

1. Med henblik på gennemførelsen af særprogrammet indhenter Kommissionen udtalelse fra FFC's styrelsesråd efter reglerne i Kommissionens afgørelse 96/282/Euratom.

2. Kommissionen orienterer regelmæssigt styrelsesrådet om, hvor langt gennemførelsen af særprogrammet er nået.

Artikel 6

1. I overensstemmelse med artikel 4 i rammeprogrammet offentliggør Kommissionen med jævne mellemrum en rapport om, hvor langt gennemførelsen af særprogrammet er nået.

2. Kommissionen sørger for, at der gennemføres en uafhængig evaluering af aktiviteterne på de områder, særprogrammet omfatter, jf. rammeprogrammets artikel 5.

Artikel 7

På grundlag af kriteriet om gensidig fordel kan Kommissionen anmode FFC om at gennemføre projekter med juridiske enheder i tredjelande, når dette effektivt bidrager til gennemførelsen af direkte aktioner.

Artikel 8

Denne beslutning er rettet til medlemsstaterne.

Udfærdiget i Bruxelles, den 30. september 2002.

På Rådets vegne

B. Bendtsen

Formand

(1) EFT C 181 E af 30.7.2002, s. 132.

(2) Udtalelse afgivet den 13.6.2002 (endnu ikke offentliggjort i EFT).

(3) EFT C 221 af 17.9.2002, s. 97.

(4) EFT L 232 af 29.8.2002, s. 34.

(5) EFT C 201 af 16.7.1999, s. 1.

(6) EFT C 199 af 14.7.2001, s. 1.

(7) EFT C 309 af 27.10.2000, s. 57.

(8) EFT L 107 af 30.4.1996, s. 12.

BILAG I

VIDENSKABELIGE OG TEKNOLOGISKE MÅL OG HOVEDLINJER FOR AKTIONERNE

1. Indledning

Det Fælles Forskningscenter (FFC) har til opgave at yde brugerorienteret videnskabelig og teknisk støtte til udformning, udvikling, gennemførelse og overvågning af Den Europæiske Unions politikker. Centeret tjener medlemsstaternes fælles interesse, samtidig med at det er uafhængigt af såvel private som nationale særinteresser.

FFC's bidrag til gennemførelse af rammeprogrammet tager afsæt i de anbefalinger, der var resultatet af de seneste evalueringer af FFC, og i de krav, der følger af reformen af Kommissionen. Det omfatter bl.a.

- stærkere brugerorientering

- netværksaktiviteter for at oprette et bredt videngrundlag og, i forlængelse af tanken med det europæiske forskningsrum, tættere inddragelse af medlemsstaternes laboratorier, industri og myndigheder i den videnskabelige og tekniske bistand til EU-politikkerne

- koncentration af aktiviteter om udvalgte temaer, f.eks. uddannelse af forskere med henblik på at videreføre den ekspertise, Den Europæiske Union og de associerede lande har på det nukleare område.

Der vil blive sørget for, at indsatsen samordnes med de indirekte aktioner i Euratom-særprogrammet.

Samordningen modsvarer klart udtrykte behov og krav, især fra Kommissionens tjenestegrene, som indkredses og ajourføres ved systematisk og jævnlig kontakt(1).

Inden for FFC's kompetenceområde tilstræber centret med sit bidrag at etablere synergieffekt med relevante forskningstemaer i de øvrige særprogrammer, først og fremmest via deltagelse i den indirekte aktion med henblik på, hvor det er hensigtsmæssigt, at tilføre det arbejde, der udføres på området, yderligere nytteværdi (f.eks. ved at sammenligne og validere prøver og metoder eller ved at samkøre resultater med henblik på den politiske beslutningsproces).

2. Programindhold

2.1. Begrundelse

FFC's aktiviteter på nuklearområdet har til formål at støtte relaterede EU-politikker og de traktatforpligtelser, Kommissionen har fået overdraget. Kernekraft står for omkring en tredjedel af EU's elforsyning, og det skal ved stadig årvågenhed sikres, at EU fastholder sine fremragende sikkerhedspræstationer, fortsætter indsatsen for ikke-spredning og forvalter oparbejdning og langtidsdeponering af affald effektivt. Nye udfordringer opstår med udvidelsen af EU, nødvendigheden af at føre sikkerhedskontrol med materiale fra nedrustningsprocessen og udviklingen på det teknologiske område.

FFC målretter sine aktiviteter mod områder, hvor det er hensigtsmæssigt at Fællesskabet er med, dvs. hvor centerets fælleseuropæiske identitet øger nytteværdien af en indsats, og hvor dets deltagelse berettiges af de grænseoverskridende aspekter ved nuklear sikkerhed eller af befolkningens betænkeligheder ved problemerne. De centrale indsatsområder bliver: sikkerhedskontrol, ikke-spredning, håndtering af radioaktivt affald, reaktorsikkerhed og overvågning af ioniserende stråling.

Den primære målsætning er en udbygning af samarbejdet via netværk, som kan føre frem til bred enighed om en række af disse spørgsmål på europæisk plan og på verdensplan. Forskning og udvikling som støtte og direkte bistand er en forudsætning for, at Euratoms Sikkerhedskontrol (direktoratet) og IAEA kan anvende sikkerhedskontrolbestemmelserne. I denne forbindelse vil der blive lagt særlig vægt på samarbejde med fremtidige EU-medlemsstater. Uddannelsesaktiviteter bliver et vigtigt element for FFC, så man kan hjælpe med at skaffe EU en fremtidig generation af forskere med de nødvendige kvalifikationer og den nødvendige ekspertise på det nukleare område. Dermed bliver de vigtigste forskningsområder følgende:

- forvaltning af radioaktivt affald og sikkerhedskontrol med nukleart materiale

- sikkerhed i de forskellige typer af reaktorer, overvågning og metrologi inden for ioniserende stråling.

2.2. Forvaltning af radioaktivt affald og sikkerhedskontrol med nukleart materiale

Brugt brændsel og behandling og oplagring af højaktivt affald

For at muliggøre løsning af problemer med behandling og håndtering af brugt kernebrændsel og radioaktivt affald har FFC til hensigt at udbygge sin indsigt i grundlæggende fysiske, kemiske og materialetekniske videnskabelige data om aktinider og aktinidholdige produkter.

Der skal forskes videre i de grundlæggende processer, der styrer bestrålet brændsels adfærd under midlertidig oplagring eller langtidsdeponering i undergrunden.

FFC vil fortsat afprøve og vurdere processer, som kan effektivisere udskillelsen af radiotoksiske elementer fra brugt brændsel (separation) og den efterfølgende oparbejdning af de heraf følgende produkter. Det skal ske sammen med europæiske partnere som led i programmet for transmutation og separation. Ud over dette eksperimentelle og teoretiske arbejde vil FFC fortsat og i øget omfang, eventuelt med en koordinerende rolle, deltage i netværk, som f.eks. i den internationale arbejdsgruppe for udformning af brændsel til acceleratordrevne systemer.

Nuklear sikkerhedskontrol og ikke-spredning

Indsatsen på sikkerhedskontrolområdet er en direkte støtte til inspektionsorganerne (Euratoms Sikkerhedskontrol og IAEA) og deres personale. Den består i forskning som skal give grundlag for deres arbejde og forberede dem på fremtidige behov, herunder løbende forbedring af sikkerhedskontrollen for at tilpasse den til den politiske kontekst, især hvad angår ændringer i kontrolordningerne, og til den tekniske udvikling. Denne aktivitet omfatter udvikling og evaluering af instrumenter til destruktiv og ikke-destruktiv prøvning, tilrådighedsstillelse af certificerede referencematerialer, indeslutning og overvågning, uddannelse af inspektører og opgradering og drift af laboratorier på de enkelte lokaliteter. FFC vil fortsat være samlingspunkt for ESARDA-nettet (European Safeguards Research and Development Association).

Styrkelsen af sikkerhedsordningen afhænger i stigende grad af informationsteknologi, når effektiviteten skal øges og nye foranstaltninger gennemføres. FFC viderefører sine tiltag for at udvikle miljøovervågning, satellitbaseret overvågning, innovative data- og informationsforvaltningssystemer samt bedre kommunikations- og fjernovervågningsteknikker, som giver mulighed for at fjerngennemføre visse sikkerhedskontrolaktiviteter fra hovedsædet. Der skal arbejdes videre med at skabe samdriftsfordele med FFC's arbejde til bekæmpelse af svig.

FFC vil fortsat støtte videreformidlingen af EU's teknologiske videnbase inden for sikkerhedskontrol til ansøgerlandene.

FFC er tæt involveret i de internationale tiltag for at spore ulovlige aktiviteter og bekæmpe illegal handel med nukleart materiale. FFC vil udbygge sine aktiviteter og sin forskningsindsats på dette område, så det kan imødekomme anmodninger fra medlemsstater eller kandidatlande. Mulighederne for nuklear eftersporing skal udbygges yderligere.

FFC's specialiserede knowhow og metoder vedrørende Euratoms nukleare sikkerhedskontrol, kan stilles til rådighed med henblik på de internationale bestræbelser vedrørende ikke-spredning af masseødelæggelsesvåben. Med henblik herpå vil FFC samle al mulig ekspertise og fuldt ud tilknytte dets partnere i ESARDA-nettet (European Safeguards Research and Development Association).

2.3. Sikkerhed i de forskellige typer af reaktorer, overvågning af ioniserende stråling og metrologi

Sikkerhed i de forskellige typer af reaktorer

Det høje sikkerhedsniveau i Den Europæiske Unions kernekraftværker skal sikres. Nogle af kraftværkerne i den nuværende generation vil være i drift i yderligere mindst 20 år. FFC vil fortsat støtte sikkerhedsmyndighederne og operatørerne af kernekraftværker via netværk om aldrende reaktorer, detektering af skader, løbende inspektion under drift og evaluering af strukturel integritet. Analyse og håndtering af ulykker, validering af koder, systemanalyse og udarbejdelse af risikovægtede metoder er traditionelle kompetenceområder for FFC's og har betydning for EU's harmoniseringsarbejde og for udvidelsesprocessen. Støtten til PHEBUS-programmet videreføres. Der vil blive ydet støtte til indsamling af forsøgsdata og arkivering heraf med henblik på let tilgængelighed med særlig opmærksomhed på forvaltningen og udbredelsen af disse data.

Udvikling af en fælles sikkerhedskultur i de central- og østeuropæiske lande er en andet område, som FFC vil støtte; det omfatter bl.a. driftssikkerhed og opgradering af anlæg, strukturel integritet samt forebyggelse og håndtering af uheld.

Nukleart brændsels sikkerhed: FFC vil fokusere på mekaniske og kemiske påvirkninger mellem brændsel og indkapsling og brændselsadfærd ved høj udbrændingsgrad. TRANSURANUS-koderne for brændselseffektivitet skal fortsat udvides med nye data, der vil blive videreformidlet til en bred kreds, og brugeruddannelse, bl.a. af forskere fra østeuropæiske lande.

Sammen med industrien og F& U-institutionerne vil FFC medvirke til analyse og evaluering af en række sikkerhedskarakteristika ved de forskellige typer af energiproduktionssystemer, som i dag udforskes i flere lande.

Overvågning af ioniserende stråling og metrologi

Forskning i, hvordan man kan beskytte borgerne og miljøet mod virkningerne af ioniserende bestråling, forudsætter pålidelig dosimetri. FFC's mangeårige ekspertise inden for strålingsbeskyttelse og metrologi vil blive yderligere rettet mod dette emne.

Arbejdet med radionuklidemetrologi vil fokusere på referencemålinger og udvikling af internationale standarder for referencemålinger af radioaktivitet. Desuden vil der blive udført arbejde til støtte for nuklear sikkerhed og sikkerhedskontrol, overvågning af ioniserende stråling i henhold til traktaten og måling af ultralave ioniserende strålingsdoser.

FFC's ekspertise inden for detektering af spor af radioaktivitet og typebestemmelse vil blive udviklet yderligere i forbindelse med miljøbeskyttelsesarbejdet.

(1) Årlige bruger-workshopper, den tværgående gruppe af aftagergeneraldirektorater, bilaterale aftaler m.v.

BILAG II

VEJLEDENDE FORDELING AF BELØBET

>TABELPOSITION>

BILAG III

SÆRLIGE REGLER FOR PROGRAMMETS GENNEMFØRELSE

1. Kommissionen udfører efter høring af FFC's Styrelsesråd de direkte aktioner på grundlag af de videnskabelige målsætninger og det videnskabelige indhold i bilag I. Aktiviteterne i forbindelse med denne aktion udføres af FFC's relevante institutter.

2. Når FFC udfører sine aktiviteter, skal det, når det er muligt og hensigtsmæssigt, deltage i eller oprette netværk med offentlige og private laboratorier i medlemsstaterne eller med europæiske forskningskonsortier til støtte for den politiske beslutningsproces i Europa. Der lægges især vægt på samarbejde med industrien, navnlig de små og mellemstore virksomheder. Forskningsinstitutter i tredjelande kan også deltage i projekter i overensstemmelse med de relevante bestemmelser i artikel 6 og i givet fald i aftaler om videnskabeligt og teknologisk samarbejde mellem Fællesskabet og de pågældende tredjelande. Der vil blive lagt særligt vægt på samarbejde mellem forskningslaboratorier og forskningsinstitutter i kandidatlandene, de øst- og centraleuropæiske lande og det tidligere Sovjetunionen.

Centret vil også udnytte egnede mekanismer for løbende at identificere kundernes og brugernes ønsker og behov og inddrage dem i arbejdet på de pågældende områder.

3. Den viden, som opnås i kraft af projekternes gennemførelse, videreformidles af FFC selv (under iagttagelse af eventuelle begrænsninger, der skyldes fortrolighedshensyn).

4. Ledsageforanstaltningerne omfatter:

- tilrettelæggelse af besøg for FFC-medarbejdere på nationale laboratorier, industrilaboratorier og universiteter

- foranstaltninger til fremme af unge forskeres mobilitet, navnlig fra kandidatlandene

- særlige uddannelsestiltag med fokus på EU's nukleare ekspertise og sikkerhedskultur

- tilrettelæggelse af besøg for gæsteforskere og udstationerede eksperter, navnlig fra kandidatlandene, på FFC's institutter

- systematisk udveksling af oplysninger, bl.a. ved tilrettelæggelse af videnskabelige seminarer, workshops og kollokvier og ved udgivelse af videnskabelige publikationer

- uafhængig videnskabelig og strategisk evaluering af projekternes og programmernes resultater.